नागरिक उड्डयन प्राधिकरणले एक वर्षका लागि विभिन्न छुट सुविधा दिने
नेपाल नागरिक उड्डयन प्राधिकरणले मुलुककै दोस्रो अन्तर्राष्ट्रिय विमानस्थलमा नीतिगत रुपमै एक वर्षका लागि विभिन्न सुविधाहरु दिने निर्णय गरेको छ ।  विमानस्थलका महाप्रबन्धक गोविन्दप्रसाद दाहालले एक वर्षसम्म अवतरण शुल्क, सुरक्षा शुल्क, सञ्चार शुल्क र उड्डयन सेवा शुल्कहरुमा शतप्रतिशत छुट दिने निर्णय नागरिक उड्डयन प्राधिकरणले गरिसकेको जानकारी दिनुभयो ।
लक्ष्मण पौडेलभैरहवा, जेठ ११ गते । नेपाल नागरिक उड्डयन प्राधिकरणले मुलुककै दोस्रो अन्तर्राष्ट्रिय विमानस्थलमा नीतिगत रुपमै एक वर्षका लागि विभिन्न सुविधा दिने निर्णय गरेको छ ।विमानस्थलका महाप्रबन्धक गोविन्दप्रसाद दाहालले एक वर्षसम्म अवतरण शुल्क, सुरक्षा शुल्क, सञ्चार शुल्क र उड्डयन सेवा शुल्कमा शतप्रतिशत छुट दिने निर्णय नागरिक उड्डयन प्राधिकरणले गरिसकेको जानकारी दिनुभयो ।“अब अन्तर्राष्ट्रिय विमान कम्पनीहरूले यहाँ सहुलियतमा अवतरण गर्ने र पार्किङ गर्ने अवसर पाउँछन् ।,” उहाँले भन्नुभयो । विमान कम्पनीहरुले विमानको तौलका आधारमा यस्तो शुल्क तिर्नुपर्ने व्यवस्था छ । हाल उडान भरिरहेको जजिरा एअरवेजको विमान ७८ हजार केजीको छ । ती सबै शुल्क छुट गर्दा उक्त विमान कम्पनीलाई एकपटकको अवतरणमा करिब एक लाख रुपियाँ छुट हुन जाने महाप्रबन्धक दाहालले बताउनुभयो । यसबाट अन्य विदेशी विमान कम्पनीहरु पनि आकर्षित हुने र गौतमबुद्ध अन्तर्राष्ट्रिय विमानस्थलमा उडान भर्ने विश्वास लिइएको उहाँले बताउनुभयो । जेठ २ गतेबाट सञ्चालनमा आएको गौतम बुद्ध अन्तर्राष्ट्रिय विमानस्थलमा उडान गर्नका लागि कतिपय खाडी देश र बौद्ध धर्मावलम्बीको बाहुल्य रहेका मुलुकका वायुसेवाहरूले चासो देखाएको भए पनि अन्तिम निर्णय भइनसकेको दाहालको भनाइ छ ।महाप्रबन्धक दाहालले विभिन्न देशका वायुसेवाहरूले उडानका लागि चासो देखाएको र आगामी दशैँसम्ममा सो विमानस्थलबाट दैनिक रूपमा १० देखि १५ वटा उडान हुने अपेक्षा आफूहरूले राखेको बताउनुभयो ।“कुवेतको जजिरा एअरलाइन्सले साताको तीन दिन उडान सुरु गरिसकेको छ, मलाई लाग्छ नेपालका जुन वायुसेवाहरू छन्, नेपाल वायुसेवा निगम, हिमालय एअरलाइन्स र बुद्ध एअरलाइन्सले यहाँबाट अन्तर्राष्ट्रिय उडान गर्न चाहनुभएको अवस्था छ ।,” उहाँले भन्नुभयो ।एअर अरेबिया, भियतनाम, कम्बोडिया, थाइल्याण्डको स्माइल, ओमानको सलाम एअर लगायतका विभिन्न देशका एअरलाइन्सका संस्थाले पनि करिब एक महिनाअघि यहाँ छलफल गरेको जानकारी उहाँले दिनुभयो । “अब एक दुई महिनाभित्र उडान अवतरणका लागि स्वीकृति लिने सम्भावना छ ।”उहाँले भन्नुभयो ।नेपाल नागरिक उड्डयन प्राधिकरणका प्रवक्ता देवचन्द्रलाल कर्णले धेरै कम्पनीहरूले चासो राखेर सोधिरहेको तर लिखित प्रस्ताव हालसम्म नपठाएको बताउनुभयो । “नेपालमा उडान गरिरहेका अधिकांश विमान कम्पनीले हामीसँग उडानबारे सोध्ने काम भने गरेका छन्, ”उहाँले भन्नुभयो ।खाडी क्षेत्र जाने कामदार र बौद्ध धर्मावलम्बीलाई आकर्षित गर्ने लक्ष्यमूल रूपमा खाडी क्षेत्रमा कार्यरत कामदार र धार्मिक पर्यटन अन्तर्गत लुम्बिनीको भ्रमण गर्न इच्छुक बौद्ध धर्मावलम्बीलाई आकर्षित गर्ने लक्ष्य विमानस्थलले लिएको छ । महाप्रबन्धक दाहालका अनुसार मुख्य रूपमा खाडी क्षेत्रकै विमान कम्पनीहरूको यस क्षेत्रमा चासो  छ । “बुद्ध धर्मावलम्बी भएका देशहरूको मुख्य आकर्षण यो विमानस्थल बन्ने हाम्रो अपेक्षा हो ।,”उहाँले भन्नुभयो ।चासो देखाउने विभिन्न वायुसेवा कम्पनीमध्ये साउदी अरेबियाको एअर अरेबिया पनि एक हो । जसको तयारी अरू एअरलाइन्सभन्दा अलिकति अघि बढिसकेको पाइएको विमानस्थल प्रशासनले जनाएको छ ।गौतम बुद्ध अन्तर्राष्ट्रिय विमानस्थलका निमित्त निर्देशक श्यामकिशोर शाहले उडानको समय यकिन नभइसकेको भएपनि एअर अरेबियाका तर्फबाट तयारी अघि बढेको पाइएको बताउनुभयो । “उहाँहरूले बजार विस्तारका लागि अध्ययन गरिरहेको र विभिन्न ट्राभल एजेन्सीहरूसँग उडान सञ्चालनबारे छलफल गर्नुभएको छ ।,”उहाँले भन्नुभयो ।विमानस्थलले विदेशी मुलुकमा जाने कामदारहरुका लागि श्रम स्वीकृति प्रदेशबाटै हुने हो भने यात्रुहरुको सङ्ख्या पनि बढ्ने जनाएको छ । हाल जजिराको विमानले ५० जना यात्रु बोकेर उडान भरिरहेको छ ।